b'\n_START_ARTICLE_\nMas dels Frares (Pau)\n_START_SECTION_\nHist\xc3\xb2ria\n_START_PARAGRAPH_\nEl mas dels Frares \xc3\xa9s empla\xc3\xa7at en un monticle, a uns 100 metres de l\'actual carretera de Roses a Vilaju\xc3\xafga. El cam\xc3\xad vell passava a tocar la casa i se\'n pot seguir el tra\xc3\xa7at. Encara ara en aquest indret n\'hi ha trams ben conservats, amb rastres d\'empedrats i de parets laterals._NEWLINE_El nom del mas podria fer refer\xc3\xa8ncia al domini exercit pel monestir de Sant Pere de Rodes al terme de Pau, tot i que el l\xc3\xadmit de la gran possessi\xc3\xb3 del cenobi \xc3\xa9s, tanmateix, molt m\xc3\xa9s a llevant, m\xc3\xa9s amunt de la serra de Rodes. Tot i aix\xc3\xb2, en documents del segle X consta que tenia propietats "in villa Pau" o "in villa Pavo"(precepte del rei Lotari de l\'any 982 i ep\xc3\xadstola del papa Joan XV del 990, documents publicats per P. De Marca, "Marca Hispanica..")._NEWLINE_Malgrat tot no \xc3\xa9s impossible que el mas fos una pertinen\xc3\xa7a de Santa Maria de Roses o d\'algun altre monestir._NEWLINE_En un nomencl\xc3\xa0tor d\'entitats de la poblaci\xc3\xb3 que es public\xc3\xa0 l\'any 1893 (Madrid, Direcci\xc3\xb3n General del Instituto Geogr\xc3\xa1fico y Estad\xc3\xadstico, cuaderno 18 Prov\xc3\xadncia de Gerona) figura un cens al 31-12-1887 en el qual hi consta que el mas dels Frares del terme de Pau tenia un edifici de dos pisos i un alberg, i que hi vivien 4 persones._NEWLINE_Actualment es troba deshabitat i s\'hi realitzen obres d\'adequaci\xc3\xb3 per poder obrir un establiment de turisme rural, encara que actualment es troben paralitzades.'